CELEX: 32015D0568
Language: mt
Date: 2015-04-07 00:00:00
Title: Deċiżjoni ta' Implimentazzjoni tal-Kummissjoni (UE) 2015/568 tas- 7 ta' April 2015 li temenda l-Anness I tad-Deċiżjoni ta' Implimentazzjoni 2012/725/UE fejn tidħol id-definizzjoni tal-lattoferrina bovina (notifikata bid-dokument C(2015) 2173)

9.4.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 93/71
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/568
   tas-7 ta' April 2015
   li temenda l-Anness I tad-Deċiżjoni ta' Implimentazzjoni 2012/725/UE fejn tidħol id-definizzjoni tal-lattoferrina bovina
   
      
         (notifikata bid-dokument C(2015) 2173)
      
   
   (It-test bl-Ingliż biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti tal-ikel il-ġdid (1), u b'mod partikulari l-Artikolu 7 tiegħu,
   Billi:
   
               (1)
            
            
               Id-Deċiżjoni ta' Implimentazzjoni tal-Kummissjoni 2012/725/UE (2) tal-Kummissjoni tawtorizza t-tqegħid fis-suq tal-lattoferrina bovina bħala ingredjent ġdid tal-ikel.
            
         
               (2)
            
            
               L-Anness I tad-Deċiżjoni ta' Implimentazzjoni 2012/725/UE tistipula l-ispeċifikazzjonijiet għal-lattoferrina bovina. Dawn l-ispeċifikazzjonijiet fihom definizzjoni tal-lattoferrina bovina. Din id-definizzjoni qed tiġi emendata biex tiddeskrivi aħjar l-ingredjent tal-ikel il-ġdid awtorizzat.
            
         
               (3)
            
            
               Għalhekk id-Deċiżjoni ta' Implimentazzjoni 2012/725/UE qed tiġi emendata skont dan.
            
         
               (4)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Fl-Anness I tad-Deċiżjoni ta' Implimentazzjoni 2012/725/UE, id-definizzjoni tal-lattoferrina bovina tinbidel b'dan li ġej:
   
                
            
            
               “Il-lattoferrina bovina (bLF) hija proteina li tokkorri b'mod naturali fil-ħalib tal-baqar. Din hija glikoproteina ferroleganti, ta' madwar 77 kDa, u tikkonsisti f'katina unika ta' polipeptidi ta' 689 aċidu amminiku.
               Il-bLF hija iżolata mill-ħalib xkumat jew il-ġobon moxx permezz ta' skambju joniku u stadji sussegwenti ta' ultrafiltrazzjoni. Fl-aħħar nett din titnixxef jew b'mod lijofilizzat jew b'atomizzazzjoni u l-partikoli kbar jintgħarblu.”
            
         Artikolu 2
   Din id-Deċiżjoni hija indirizzata lil Morinaga Milk Industry Co., Ltd, 33-1, Shiba 3-chome, Minato-ku, Tokyo 108-8384, Japan.
   
      Magħmul fi Brussell, is-7 ta' April 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  Id-Deċiżjoni ta' Implimentazzjoni tal-Kummissjoni 2012/725/UE tat-22 ta' Novembru 2012 li tawtorizza l-kummerċjalizzazzjoni tal-lattoferrina bovina bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill (Morinaga) (ĠU L 327, 27.11.2012, p. 46).